**Addiko Bank d.d.**

**Slavonska avenija 6, 10 000 Zagreb**

**OBAVIJEST**

**O RAZMJENI PODATAKA I INFORMACIJA PRAVNIH OSOBA**

**U OSNOVNOM SUSTAVU REGISTRA**

**IZMEĐU KREDITNIH I FINANCIJSKIH INSTITUCIJA**

Kreditne i financijske institucije u Republici Hrvatskoj (dalje u tekstu: korisnici) su radi učinkovitog ispunjenja zakonske obveze procjene kreditne sposobnosti i/ili upravljanja kreditnim rizikom ustanovile Osnovni sustav registra (dalje u tekstu: OSR sustav).

OSR sustav je automatizirani sustav obrade i razmjene podataka i informacija o klijentima između korisnika za potrebe procjene kreditne sposobnosti i/ili upravljanja kreditnim rizikom.

Podatci i informacije odnose se isključivo na novčane obveze (kao što je primjerice obveza po kreditu ili prekoračenje po računu ili dugovanje po kartici itd.) i razmjenjuju se samo između korisnika na zahtjev korisnika i samo u slučajevima kada korisnici procjenjuju kreditnu sposobnost i/ili upravljaju kreditnim rizikom u odnosu na svojeg klijenta koji je pravna osoba.

U OSR sustavu obrađuju se i razmjenjuju sljedeće kategorije podataka o klijentima:

* identifikacijski podatci (OIB, naziv i matični broj poslovnog subjekta) i
* podaci o postojećim, podmirenim ili na drugi način zatvorenim obvezama (vrsta obveze, ukupan iznos obveze, iznos i periodičnost anuiteta/rate, urednost u podmirivanju obveza, broj dospjelih, a neplaćenih obveza, iznos dospjelih, a neplaćenih obveza i broj dana u zakašnjenju ispunjenja obveza).

O podacima koji se nalaze u OSR sustavu sastavlja se OSR izvještaj, a u slučaju da u OSR sustavu ne postoje podatci o klijentu, umjesto izvještaja se izrađuje obavijest o nepostojanju podataka u OSR sustavu.

U OSR sustavu se čuvaju i razmjenjuju podatci i informacije koji su stari najviše 4 (četiri) godine, a nakon što je neka novčana obveza u potpunosti podmirena ili na drugi način zatvorena podatci i informacije koji se odnose na tu obvezu čuvaju se još najviše 4 (četiri) godine.

Razmjena podataka i informacija u OSR sustavu oslanja se na zakonske odredbe koje uređuju upravljanje kreditnim rizicima te zaštitu podataka o klijentima iz Zakona o kreditnim institucijama i Odluke o sustavu upravljanja, Zakona o leasingu te Zakona o elektroničkom novcu i Zakona o platnom prometu.

OSR sustav, u organizacijskom i tehničkom smislu, vodi Hrvatski registar obveza po kreditima d.o.o. Zagreb, Ulica Filipa Vukasovića 1 kojem su kreditne i financijske institucije ugovorno povjerile obavljanje tih poslova.

Vaša Addiko Bank